8
Allah Are Heteungekoke Nibi Neme Ro Miyaere Wali Himalainyeboke Yo Yae Me Baeyeumi
1 Eyae elande a yoni-yoni na no nda niyae, reyae na ranne moloukokale wanen imam kaban bele nekande. Neyae nene waewae bele Allah surgana ekenekele Kiyaele kendan wameran meube reufine nuweuboke ekenekele. 2 Nane merau Neyae surgana ei mom-mom imae na hele kiyaene imam kabande ekemokole. Nebei ei mom-mom imae ro miyae yae ainyunuke ban, Tuhan Allah Nenaeijae aungunuke.
3 Allahre ani era bele obo yoku bele hili era akau erare ongkou felemmile naeise, imam kaban yoni-yoni raneijate. Nebei aerene Yesus ongkou felembonde naei rambunde rowende hele. 4 Nda kani kelane Yesus nekeube ya imamde eyeiboi sului, rabuhine ban Musale walora wali heere foloukoke hului hili era akau era ongkou felei-felei imam holona yo ninae ranaimijeke nekewatene. 5 Nebei imam mokowate ei mom-mom imae surgana ekaisonate ei mom-mom imae na bune wane hamainyekoke. Nebei naeise Musa ei mom-mom imae anennunde hee, Allah na bere nda wanen mae Musare ukeunge, “Ware elune keleubokawale imae bune wane hameungekonde heubonde hele.”* 6 Yesus nda kani kelane imamde omokoi nebeibe surgane mokolene, Naei imamde mokole naei emekai bele bena imam holona yo mokowatera. Allah are heteungekoke nibi neme ro miyaere wali himalainyeboke yo yae me baeyeumi a rande Yesus imamde mokole. Nebei nibi Allah a elaekei sele heteungekoke ranne, Musale walora wali heere foloukoke yae ehameikoi sului.
7 Musale walora wali heere foloukoke nibi mbai nendo kalo omoloiboinya, roko bee nendore nibi nemere a eheteikoi sului. 8 Nebeibe Yahudi ro miyae naei u mekai kalore hubayeukokene, Naei yendo kayaalo Yeremiale walora Allah nda a elae yae eleukoke,
“Ya mbai mensembonde,
Israel yoho bele Yehuda yoho bele† nibi neme ro miyaere wali himalainyeboke yo yae me baeremile are heterengkonde.
9 Naebu naei naeko naei Mesir kanira yaweumibokale maibaleke mewate heena Musale walora wali heere foloukoke nibire a hetewamaele wanen ban,
rabuhine ban nebei a heteungekokale huluinye nebei yo enekei
nane merau Reyae moi buleumibokale.
10 Bena ya mendene,
Reyae nda wali himalainyeboke yo yae me baeremile nibi Israel ro miyaere a heteremikonde.
Nebei yo naei u bene wa bene einye Raeinya wali heere foloukokale are haufemile
nane merau naei kena u einye nebei a eremolongkonde.
Reyae naei Allahre isebonde,
nebei yo Raei ro miyaere inyaibonde.
11 Tuhande ronainyebonde naei a usaei wasaei ro miyae mbai nangkele ya-ya wali nibi mbainya orate yore nane merau naka baekere ekelei,
rabuhine ban nebei ro miyae kaban-kaban fele-fele nanemene Rare ronaisebondene.
12 Nebei ro miyae naei u mekai beko mokatere Reyae faeinyeremile
nane merau na beko bako yoni-yoni benen Raei u benene enekeyei.”‡
13 Allah yae nda a heteungekoke ro miyaere wali himalainyeboke yo yae me baemmile nibire “neme” eleuboke yae bena a heteungekoke, Musale walora wali heere foloukoke nibi, male yae mokoungeboke. Na heki ban nibi male kiyae nundenate howalenate.
* 8:5 Keluaran 25:40 † 8:8 na mekai Yesus Naei eleuboke wekeumi holona ro miyae nemenere. ‡ 8:12 Yeremia 31:31-34