LUKAS
1
1 Foi moi, Teofilus. Ro miyae helen mae nda rambun aei nolone bewatere homone uwa nihaeinyehike hauwate. 2 Huba ijokore eraiboke yo yae huwaime wanen, naei wanen mbai na homone hauwate. Nebei yo yae nda a heraeyaiboke. 3 Nemene, reyae na hubara meungehaleukokale, ra ura hubawanale naei foi sele benen ware homone na foi moi yae na hubara hufeumendere. 4 Na bena ware kelewayete naeinya hele niyae.
Yohanes Bure Koumile Kiyae Hononatere A Yobowounge
5 Ro mbai na ro Zakharia. Neyae imam Abiale riyana. Nda Zakharia imamde hebewole hee yae Herodes Yudea kanire Ondofolore hebewole. Nda Zakharia na miyae na ro Elisabet, Harunbe orona mena. 6 Hokolo bee ro bele miyae bele Allahle ro be ro yoinye wali himaleinyeboke yo. Allah yae Musare ukeunge wali heere foloukoke are hubara haeisa yaneinyeke. 7 Elisabet kihone, hokolo bee na fa ban mo nekeimeke, rorele miyaenale meijeukoke.
8-9 Ya mbai mo, Abiale homona yaunga orowate yo naei mon kayee ruke hee mo, Zakharia yae imam kaliare mokowole. Allahre ei mom-mom imae na kaban sele kiyae einye o ha ongkou fololo bele ongkou felembonde naeise oye yae nihaeiboke, Zakharialena ruke. 10 O ha ongkou fololo bele ongkou felewole hee, ro miyae moinye woke yo naeise naeise Allahre ebeli bowainye. 11 Zakharia hili era akau era ongkounge felewole hee, euweke ongkou felei-felei itukai meube reufira Allahle malaikat uwa yakaungeboke. 12 Nebei malaikat erekeungene, kulu-kulu yeuboke, fe yae waku yae roukeunge. 13 Nebeibe malaikat yae weunge, “Fe efaeijae, Zakharia, webeli kali boyanae Allah be hineubokete. Wa miyae Elisabet kelu mbai hononetere, Yohanes yae hele ro roubonde. 14 Nda fa honondene, weyae rei mai aneibote kole, ro miyae woke yo nebei sului mbai konate hukelenate. 15 Allahle ro be ro yoinye Nare ro bele enneronde. Bu elae aneyei sele nekenende. Nenakele kou ei yahi eisa menduwende heera, Allahle Roh yae ei annebonde. 16 Nda fa hononde Israel yoni-yoni helen sele mokommile bukenate naei Tuhan Allah a wemmile hului nekenate. 17 Allahle burelen boi-boi rore yembonde. Allahle yendo kayaalo Elia Allahle Roh bele elae wake bele Allahle kaliare mokowole wanen Yohanes mokonde. Ako naei mokommile bukenaibonde na kelu omi bele rei mai yae nekenate nane merau be elae u elae ro miyaere mokommile wali himalainyeboke yo isaei hebaen bele huwate are boronate. Tuhan huwemmile a hului nekenate ro miyae holo mbai neyae mokommihande.”
18 Zakharia yae weunge, “Reyae rorelebe yeubokale. Ra miyae nebei sului mbai miyaenalebe yeuboke. Naendae mekai yae nda a waraere reyae a hele yae elerekonde?”
19 Nebei malaikat yae weunge, “Reyae malaikat Gabriel yae ware wawale. Reyae Allahle bene hebeyale. Neyae ukeufe nda rei mai bele a ware mekawawale. 20 Nda wawale a mbai sambai weyae na helere eleikoinye, mana yara weyae a mun faeu mun yeubonde nekeumende, nda a wawale na hului menaibende erele.”
21 Ro miyae moinye woke yo nare ereiko rakeiko yae kainye, a hin-sin mae hinate: “Rahene Zakharia nda heki nen eke wabeyole.” 22 Rakainye mo, Zakharia meukuke, a mun yeuboke. Ro miyae erainyere Zakharia me weije-weije yae koumi, a eleikoi sului. Nebeinye ro miyae isaeyaeiboke Zakharia era buhibe kaneungeboke.
23 Nebeisa imam kalia mokowole hee baeufoke mo, Zakharia kulun uke imaere ewole. 24 Nekaikoke na heki ban mo Elisabet emale yeuboke. Oko maehae mbai na imae einye mo meungekeukoke. 25 Nda a bae elewole, “Ro yae miyae yae kiho nekewekalene a wewe kaisekere Allah nou heufekoke. Mana yara onomi foka Allah meufeyeke.”
Yesus Hononate A Yobowounge
26 Elisabet emale oko mehine mbai nendo yeuboke mo, Allah Na malaikat Gabrielre ukeunge Galilea kanina Nasaret yore eke. 27 Gabriel ukeunge eke miyae yele maengke yele mbai na ro Mariale bokore eke. Nda maengke Yusuf rowendere a hokaikoke. Nda Yusuf Ondofolo Kaban Daudle orona mena. 28 Nebei malaikat Mariale bokore eke mo weunge, “Allah ware onomi foka yae ei hawenewende, wangkele mbainye nekefobe.”
29 Malaikat nda a mekai ukeungene Maria kulu-kulu hele yeuboke. Na kena eisa elele, “Rahe a mabe nda malaikat meke haraungeboke eleukoke.”
30 Nebeibe malaikat benende weunge, “Fe efaeijae, Maria. Allah ware onomi foka yae ei hawete. 31 Weyae emale yeubondera, kelu mbai honole, Yesus yae hele ro roubonde. 32 Neyae kaban yembonde, Allah Hubalo Mando Na Kelu yae kaenenainyele. Na yobe Ondofolo Kaban Daudle yo waku Allah Nare kinyennele. 33 Mende Yakuble orona mena yo naei Ondofolore yembonde, nekenende huba ban haei ban.”
34 Nebeibe Maria yae weunge, “Reyae miyae yele maengke yele ya. Naendae wanen mae nda a rare warae benate?”
35 Nebeibe malaikat yae weunge, “Allahlena Roh waei rande onde, Allahle elae wake mende ei aneubondene, Allah yae nda nene waewae Fare Naei Fa yae elende. 36 Boroibo, waka baeke Elisabet, kiho kaeneimeyainye miyaebe, emale oko mehine mbaibe yeuboke. 37 Rabuhine ban Allahlena rambun nemene na hului yembonde.”
38 Nebeibe Maria yae weunge, “Reyae Allah Naei yebaei bubaei ya. Ninae lonbe nemene waei are eleyae huluinye raei u ranne yembonde.”
Maria Elisabetle Ereiboise Eke
39 Na heki ban mo, Maria erambun mokoungehake kulun uke, yo mbai Yudea kanina moko nolone honolere eke. 40 Nebei ijenne Zakhariale imae hebelene. Maria eweufike Elisabetre ro bere melaeyeungeboke. 41 Mariale are mo Elisabet boroke bae, na kou yahi einya fa nenaeijae eiso meiso howole nane merau Allahle Roh Elisabetre ei aungeboke. 42 Nebeisa kaenele, “Ewole mewole miyae maengke nolora wembai onomi foka yae ei aubokete. Foi sele moi sele waei koufa yahira honole fa. 43 Raei Tuhan nenake weyae mekaene raei kena roweufehike. 44 Rone mo melaeyaerae bae, kou yahi na fa reinye oro kena me kena rorole. 45 Reyae Allahre ebeli banale weyae onomi foka hubaungele, rabuhine ban Allah ware uwote a nemene benate naeise hila rabo haleyaene.”
Maria Na Helen Foi Allahre Uwounge
46 Maria yae weunge,
“Ra kena u eisa Tuhande buma kaenale.
47 Reyae roweisi-roweisi kale,
Allah wali holere moloufeboke Kiyaele eisa.
48-49 Me baei ban nekewekalera,
Allah me baeufeboke.
Raei eisa Allah Elaelo Wakelo rambun mbai kaban sele mokoubokene,
mana yara huba raweuboke,
ro miyae yae rare onomi foka yae ei aungeboke kiyae yae ungaisendere.
Na Ro Niyae yolo-yolo hele.
50 Ro miyae Nare hubara haeisa yanainyeke yo norona mena bele
yanekoi yase yae ei haweumiyeke.
51 Allah Hubalo Mando rambun emere-emere mokowole,
embei aiko bele yore na mehininde kolowainye bele heraeiwoumi.
52 Ondofolo-ondofolo hiwa Na yo malo bele yae herewoumi,
me baei ban yore yarowole anuwau foinye hawoumi,
53 Monine kowate yo raman foise narewoumi wande bewate,
nda kanina kelana keren nalene arilayeke yo uwoumi na me bangka u bangka yae ewate.
54 Allah Naei are raufike huluinye,
eyae Israel Naei yebaei bubaei nekande yore yanekoi yase yae ei haweyeume.
55 Maebu naei maeko natere ukeumi hului
Allah Abrahamde buhae hewounge mahi eyeiboi,
nebeibe huba ban haei ban ma mbai
maere na orona mena bele yae hemmeyende.”
56 Maria oko name hului Elisabetle bokone nekeukoke mo, nebeisa kulun uke naei imaere ewole.
Yohanes Bure Konemile Kiyae Hongkate
57 Meke ya na hului yeuboke mo, Elisabet kelu fabe hongke. 58 Elisabetre yaneikoi yase yae Tuhan ei hawewoungere imae ribo mbainye yo nane merau naei aka baeke borowatene, nangkele rei mai kowate.
59 Nebei kelu fa hongkate ya mehine name mo, na ro uwa elan nenaisande naeise Allahre ei mom-mom imaere mekate. Naei yohona ro miyae naeko Zakhariale ro bu yae ronaibondere kena kowate. 60 Nebeibe nda fa nenake yae weumi, “Nebei ro kena ban, Yohanes yae ro romabonde.”
61 Nebei ro miyae yae wainye, “Waei akana baekena nda ro wanen ewei mo.”
62 Nebeinye Zakhariare a hinenainyehindere me yae mo kowainye, “Nde yae nda fa ro romambondere?”
63 Zakharia homore molongkondere homofae riyeumihike, ikainyele, nebeinye moloukoke, “Na ro Yohanes.” Ro miyae na fangkengke bele bowate. 64 Nebei heera Zakharia na he mabon raweuboke na a bele Allahre benen buma kolowounge. 65 Naei imae ribona nekewate yo euwa kaeu-kaeu mo kaeuwate. Nebeisa nda a Yudea kani mokona ro miyae bele eufureukoke borowate. 66 Allah nare na hele ei aungebokene, ro miyae helen nda are borowate yo a hin-sin mae hinewate, nenaeijae na kenara mo elewate, “Kabanne nda fa rahere enjembonde?”
Zakharia Allahlena A Heraeiwole
67 Nebei fa Yohanes naeko Zakharia, Allahle Roh yae maemae koungekoke mo Allahlena a elewole,
68 “Men, Allahre buma koloman
aei yo Israel naei Allah,
rabuhine ban Neyae meke
Naei holona ro miyae na beko bakore aheukoke baeufoke.
69 Allah Walilo mbai raneujeke,
Naei yebaei bubaei Ondofolo Kaban Daudle orona menabe.
70 Nendahina Allah Naei yenjo kayaayo walora eleukoke hului mokoukoke.
71-72 Aei yobe naei kamahe naeise yanekoi yase yae ei emmihawende naeise
nane merau Naei a heteungekoke a hului mokonde naeise,
yokeijo aere ikele u han u hebate yo nolora
Allah aere hole molommebonde.
73-75 Nebei are heteungekoke mbai
nendahina Allah aei yobe Abrahamde a holo koukoke
aere yokeijo nolora hole emmemolonde.
Nebei nibi yae eyae na hului fe efaei yae,
u mekai yolo-yolo bele
wali himalanneboke bele
Naei kaliare mokomayende nda no hayaende emmebaensonde.”
76 Zakharia yae benende elele,
“Kelu, ware Allah Hubalo Mando Naei yendo kayaalo yae enaikaenete,
Tuhan Naei nibi hiyei raneubonde naeise
weyae bere holo ele.
77 Weyae Allahle holona ro miyaere weumile
naei beko bako faeinyemmibonde walora wali hena bona enaiyaronde.
78 Nda nemene Allah yanekoi yase bele Kiyae randa mo.
Wali Ondofolo Allah ungende mende
surgara onde hehe wanen mennaengkonde.
79 Onde ro miyae ouben nolone nekate yo
herere buhae hokoyeumi yore
hehe naemmikonde.
Neyae aere rei mai yeume
wali nibine oromale naeise kelemmele.”
80 Nebei Zakharia na fa kaban bewole, na u bene wa bene maemae kowounge. Neyae a kala-kala anuwaunge ennekengkondera Israel ro miyaere uwa memmikelembonde hee.